12.

Rubriikides 8541 ja 8542: a) i) „Pooljuhtseadised“ on pooljuhtseadised, mille töö sõltub nende takistuse muutumisest elektrivälja või pooljuhtidel põhinevate muundurite kasutamisel. Pooljuhtseadised võivad hõlmata ka mitut sisseehitatud elementi, millel võivad olla aktiivse ja passiivse seadme lisafunktsioonid. Pooljuhtidel põhinevad muundurid on käesolevas määratluses poojuhtandurid, pooljuhtaktuaatorid, pooljuhtresonaatorid ja pooljuhtostsillaatorid, mis on sisefunktsiooni täitvate diskreetsete pooljuhtseadiste liigid, mis suudavad muundada igasuguseid füüsikalisi või keemilisi nähtusi või mingit toimingut elektrisignaaliks või elektrisignaali mis tahes liiki füüsiliseks nähtuseks või toiminguks. Kõik pooljuhtidel põhinevate muundurite komponendid moodustavad lahutamatu terviku ning võivad sisaldada ka lahutamatult ühendatud materjale, mis on vajalikud nende ehitamise või töötamise võimaldamiseks. Järgmised väljendid tähendavad järgmist: 1) „pooljuhtidel põhinevad“ tähendab seda, et tooted on valmistatud või toodetud pooljuhtmaterjalist alusel või -materjalist, valmistatud pooljuhttehnoloogia abil, mille puhul pooljuhtalusel või -materjalil on kriitilise tähtsusega ja asendamatu roll anduri ülesande täitmiseks (anduri töötamiseks), ning mille töö aluseks on pooljuhtmaterjali omadused, sealhulgas füüsikalised, elektrilised, keemilised ja optilised omadused; 2) „füüsikalised või keemilised nähtused“,tähistab nähtusi nagu näiteks rõhk, helilained, kiirendus, vibratsioon, liikumine, orientatsioon, deformatsioon, magnetvälja tugevus, elektrivälja tugevus, valgus, radioaktiivsus, niiskus, voolavus, keemiliste ainete kontsentratsioon jne; 3) „pooljuhtandur“ on selline pooljuhtseadis, mis koosneb mikroelektroonilistest või mehaanilistest struktuuridest, mis on ehitatud pooljuhtmaterjali sisse või selle pinnale ja mille ülesanne on määrata füüsikalisi või keemilisi suurusi ja esitada neid elektrisignaalidena, mis tekivad elektriliste omaduste muutumisest või nihetest mehaanilises struktuuris; 4) „pooljuhtaktuaator“ on selline pooljuhtseadis, mis koosneb mikroelektroonilistest või mehaanilistest struktuuridest, mis on ehitatud pooljuhtmaterjali sisse või selle pinnale ja mille ülesanne on muundada elektrisignaale füüsikaliseks liikumiseks; 5) „pooljuhtresonaator“ on selline pooljuhtseadis, mis koosneb mikroelektroonilistest või mehaanilistest struktuuridest, mis on ehitatud pooljuhtmaterjali sisse või selle pinnale ja mille ülesanne on tekitada mehaanilist või elektrilist võnkumist eelnevalt määratletud sagedusel, mis sõltub nende struktuuride füüsikalise geomeetria reageerimisest välisele sisendile; 6) „pooljuhtostsillaator“ on selline pooljuhtseadis, mis koosneb mikroelektroonilistest või mehaanilistest struktuuridest, mis on ehitatud pooljuhtmaterjali sisse või selle pinnale ja mille ülesanne on tekitada mehaanilist või elektrilist võnkumist eelnevalt määratletud sagedusel, mis sõltub nende struktuuride füüsikalisest geomeetriast. ii) „Valgusdioodid (LED)“ on pooljuhtseadised, mis põhinevad pooljuhtmaterjalidel, mis muundavad elektrienergiat nähtavateks, infrapuna- või ultraviolettkiirteks, mis on omavahel elektriliselt ühendatud või mitte ning kaitsedioodidega kombineeritud või mitte. Rubriigi 8541 valgusdioodid ei hõlma komponente, mis on ette nähtud elektrivarustuseks või võimsuse reguleerimiseks. b) „elektroonilised integraallülitused“ – 1) monoliit-integraallülitused, mille elemendid (dioodid, transistorid, takistid, kondensaatorid, induktiivsuselemendid jne) on valmistatud peamiselt massis ja pooljuhtmaterjali või liitpooljuhtmaterjali (näiteks legeeritud räni, galliumarseniid, ränigermaanium, indiumfosfiid) pinnal ning ei ole üksteisest eraldatavad; 2) hübriid-integraallülitused, mille õhukese või paksu kelme tehnikas valmistatud passiivsed elemendid (takistid, kondensaatorid, induktiivsuselemendid jmt) ja pooljuhttehnoloogias valmistatud aktiivsed elemendid (dioodid, transistorid, monoliitsed integraallülitused) on liidetud kokku või ühendatud ühenduskaablite abil jagamatuks tervikuks ühel isoleermaterjalist (klaas, keraamika jne) põhimikul. Sellised lülitused võivad sisaldada ka diskreetseid komponente; 3) ühest või mitmest ühendatud monoliit-integraallülitusest koosnevad mitmekiibilised integraallülitused, mis on ühendatud jagumatuks tervikuks kas ühel või mitmel isoleermaterjalist põhimikul või ei, millel võib olla ka väljaviiguraam, kuid ei ole muid aktiivseid või passiivseid lülituse elemente. 4) mitmekomponendilised integraallülitused: kombinatsioon ühest või mitmest monoliit-, hübriid- või mitmekiibilisest integraallülitusest, milles on vähemalt üks järgmistest komponentidest: ränipõhised andurid, aktuaatorid, ostsillaatorid, resonaatorid või nende kombinatsioonid või rubriikidesse 8532, 8533, 8541 klassifitseeritavate toodete ülesandeid täitvad komponendid või rubriiki 8504 klassifitseeritavad induktiivpoolid, mis on omavahel jagamatult ühendatud ühtseks tervikuks nagu integraallülitus, komponendina, mida kasutatakse trükkplaadile või muule kandjale paigaldamiseks viikude, juhtmete, kuulide, põhipindade, kühmukeste või plaatide abil. Selles määratluses: 1) võivad „komponendid“ olla diskreetsed, toodetud üksteisest sõltumatult ja siis kokkumonteeritud mitmekomponendilise integraallülituse ülejäänud osadega või integreeritud muudesse komponentidesse; 2) tähendab „ränipõhine“ ränipõhimikule ehitatut või ränil põhinevatest materjalidest tehtut või integraallülituse toorikkristallile valmistatut; 3) a) „Ränipõhised andurid“ koosnevad mikroelektroonilistest või mehaanilistest struktuuridest, mis on loodud pooljuhi sisse või pinnale ja mille ülesanne on välja selgitada füüsikalisi või keemilisi nähtusi ja muundada neid elektriliste omaduste muudatustest või mehaanilise struktuuri nihkest põhjustatud elektrisignaalideks. „Füüsikalised või keemilised nähtused“ tähistab nähtusi, nagu näiteks rõhk, helilained, kiirendus, vibratsioon, liikumine, orientatsioon, deformatsioon, magnetvälja tugevus, elektrivälja tugevus, valgus, radioaktiivsus, niiskus, voolavus, keemiliste ainete kontsentratsioon jne b) koosnevad „ränipõhised aktuaatorid“ mikroelektroonsetest või mehaanilistest struktuuridest, mis on loodud massis või pooljuhtpinnal ja millel on elektriliste signaalide füüsikaliseks liikumiseks muundamise funktsioon; c) on „ränipõhised resonaatorid“ komponendid, mis koosnevad mikroelektroonsetest või mehaanilistest struktuuridest, mis on loodud massis või pooljuhtpinnal ja millel on eelnevalt kindlaksmääratud sageduse mehaanilise või elektrilise võnkumise genereerimise funktsioon, mis sõltub nende struktuuride füüsikalise geomeetria reageerimisest välisele sisendile; d) on „ränipõhised ostsillaatorid“ aktiivkomponendid, mis koosnevad mikroelektroonsetest või mehaanilistest struktuuridest, mis on loodud massis või pooljuhtpinnal ja millel on eelnevalt kindlaksmääratud sageduse mehaanilise või elektrilise võnkumise genereerimise funktsioon, mis sõltub nende struktuuride füüsikalisest geomeetriast. Selles märkuses määratletud toodete klassifitseerimisel on rubriigid 8541 ja 8542 ülimuslikud kõigi teiste nomenklatuurirubriikide ees, v.a rubriik 8523, kuhu need tooted võiksid oma funktsiooni järgi kuuluda.